AmaTobo Su Mulai Ukur Jalan
Ina Feok bangun amper siang karna dia musti bamasak kasi dia pung laki. Balom lai dia musti pi jual sayor yang dia su pesan tadi malam.
POS-KUPANG.COM--Ina Feok bangun amper siang karna dia musti bamasak kasi dia pung laki. Balom lai dia musti pi jual sayor yang dia su pesan tadi malam.
"Ama bangun su te beta su mo pi pasar. Kalo bangun na liat makan ko makan, beta ada buru-buru supaya bisa dapat tempat bajual," Ina Feok langsung jalan.
Tobo bangun dia langsung makan karna matahari su nae tinggi.
"Ama kanapa lu baru bangun, biasa jam bagini lu su jalan. Lu ada sakit ko," Bai Ndu su togor Ama Tobo.
"Sonde ama, beta ada pikiran te sakarang katong ada tugas talalu banya. Apalai sakarang musim hujan," Ama Tobo maso di dapur ko buat kopi kasi dia deng Bai Ndu.
Dong dua ada bacarita te Ina Feok su pulang.
"Ina, ini hari pulang sedu e,sayor cepat laku o," Bai Ndu sengaja togor dahulu.
Ina Feok yang su tao, sangaja diam ko langsung masok simpan keranjang di dalam.
"Ama, sakarang ini ikan mahal, jadi orang banya yang cari sayor," Ama Tobo yang jawab Bai Ndu.
Ina Feok yang balom barenti capek su datang dudu deka Tobo.